  Туспуктэм: Григорий Фомин Наталия Сильвестрова 2024-тӥ арын Удмуртиын вож нуныослэсь выжыысь выжые паласькись висёнъёссэс шараянъя пилотной ӵектосэз быдэсъяны кутскозы. Со улсын экзомной скевенирование нимаськись амалэз кутозы, ивортӥз элькунысь тазалыкез утёнъя министерстволэн пресс-службаез. Экзомной секвенирование – со молекулярно-генетической эскерон, кудӥз выжыысь выжые паласькись 2 сюрслэсь трос секыт черъёсты шараяны луонлык сётэ. Со амал котькуд генысь воштӥськонъёсты, озьы ик хромосомаосын тӥяськонъёсты шедьтыны луонлык сётэ. Эскеронэз одӥг толэзьем но пичигес нылпиослы быдэсъялозы. Ӵектос выжыысь выжые паласькись черъёсын висьыны бадӟым луонлыкен 7 процентсэ пиналъёсты ватсаса эскерыны юрттоз. « Со улсын анай-атайёслэсь но пиналъёслэсь геномзэс азьвыл шараямтэ генетической висёнъёсты шедьтон понна эскерозы. Со нылпиез эмъяны кутскыны но черъёслэсь бервылъёссылэсь но секыт луэмзылэсь палэнскыны юрттоз. Нош азьланяз егит кузпалъёслы вераны быгатомы, вань-а кыӵе ке кыштлык, соос выжыысь выжые паласькись висёнъёсын нылпи ваёзы шуыса » Сергей Багин, Удмуртиысь тазалыкез утёнъя министрлэсь ужзэ быдэсъясь 2023-тӥ арысен Россиын неонатальной скринингъя программа ужа, соя выжыысь выжые палськись 36 черъёсты шараяны луэ. Эскеронэз пинал вордскем бере кыкетӥ нуналэ дунтэк быдэсто. Кылем ар ӵоже Удмуртиын со программая 12 сюрс 700 нылпиез эскеризы. Спинально-мышечной атрофиен вить учыр но мугорын тырметъёс воштӥськонэн герӟаськем куинь учыр шараязы. Тегъёс: Тазалык вордскемъёс нылпиос висён Удмуртия  